TURCZI ISTVÁN

CSÖNDGENERÁTOR

*Papp Tibor emlékmedre*

Magányos lovas áll a levegőben

nem tudják ki vagy *szilvaszemű gyermek*

fiatalságod ott rostokol házad előtt

tokaji pincék *szirénasötét* vermek

*A keserves indulásnak szárnya nő*

szabadon *eperré változik a darázs*

de ki lehet biztos a mozdulatban

vendégszövegekből privát Ermitázs

Költők tányérján várakozik a szél

könnyű homokként pereg szét a beszéd

*vérmalom* zúz és *szavak lepkesége*

*legendacsikk*ek hevernek szerteszét

*A keserves indulásnak árnya nő*

fény és tenger közt bújsz el önmagadban

rettegésből rakódik újra össze

ami mondható ami mondhatatlan

Egyszerre kel és nyugszik a nap

kikapcsol minden gép ma nincs adás

Úgy száll a csönd egyre feljebb mint

harangok húsvéti énekéből a feltámadá**S**